14 ຄົນເສຍຊີວິດ ໃນເຫດການ ໂຈມຕີສະຫລະຊີບ ດ້ວຍລະເບີດ ຢູ່ນອກໂບດ ທີ່ປາກິສຖານ 
ພວກເຫັນເຫດການ ກ່າວວ່າ ຄົນຮ້າຍໄດ້ລະເບີດຕົວເອງ ຫຼັງຈາກພວກນາຍຍາມ ຢຸດພວກເຂົາ ທີ່ພະຍາຍາມຍິງປືນ ບຸກເຂົ້າໄປໃນໂບດ.
ທີ່ປາກິສຖານ ເຈົ້າໜ້າທີ່ກ່າວວ່າ ການໂຈມຕີສະຫລະຊີບ ດ້ວຍລະເບີດ ຢູ່ນອກໂບດຄຣິສຕຽນສອງແຫ່ງໃນເມືອງ Lahore ໄດ້ສັງຫານ ຢ່າງໜ້ອຍ 14 ຄົນ ແລະມີຜູ້ໄດ້ຮັບ ບາດເຈັບຕື່ມອີກເກືອບ 70 ຄົນ ບັນດາເຈົ້າໜ້າທີ່ໂຮງໝໍ ກ່າວວ່າ ຢ່າງໜ້ອຍ 30 ຄົນ ທີ່ໄດ້ ຮັບບາດເຈັບ ມີອາການສາຫັດ ພວກເຫັນເຫດການ ກ່າວວ່າ ມືປືນ 2 ຄົນໄດ້ພະຍາຍາມຍິງປືນ ບຸກເຂົ້າໄປໃນໂບດໃນວັນອາທິດມື້ນີ້ ໃນເຂດຊານເມືອງແຫ່ງນຶ່ງ ຊຶ່ງ ປະຊາຊົນສ່ວນຫຼາຍເປັນຊາວຄຣິສຕຽນ ເວລາພວກເຈົ້າ ໜ້າທີ່ຮັກສາຄວາມປອດໄພຢຸດພວກເຂົາຢູ່ປະຕູທາງເຂົ້າໄປຫາ ໂບດ ພວກໂຈມຕີກໍໄດ້ຈຸດຂະນວນວັດຖຸລະເບີດ ທີ່ມັດຕິດໂຕ ຂອງພວກເຂົາ ບັນດາເຈົ້າໜ້າທີ່ກ່າວວ່າ ກຸ່ມຫົວຮຸນແຮງກຸ່ມນຶ່ງທີ່ພົວພັນ ກັບກຸ່ມຕາລີບານປາກິສຖານ ອ້າງເອົາຄວາມຮັບຜິດຊອບໃນການໂຈມຕີຄັ້ງນີ້ ຄວາມຮຸນແຮງດັ່ງກ່າວໄດ້ເຮັດໃຫ້ຊາວຄຣິສຕຽນໂກດແຄ້ນ ຊຶ່ງໃນເວລາຕໍ່ມາ ໄດ້ພາກັນເດີນຂະບວນປະທ້ວງຕາມຖະໜົນສາຍຕ່າງໆ ຕໍ່ຕ້ານອັນທີ່ພວກເຂົາເຈົ້າກ່າວວ່າ ຄວາມລົ້ມແຫຼວຂອງເຈົ້າໜ້າທີ່ໃນການປ້ອງກັນພວກເຂົາເຈົ້ານັ້ນ ມີລາຍງານຂ່າວວ່າ ພວກປະທ້ວງໄດ້ບຸກເຂົ້າທຳລາຍຊັບສິນຂອງລັດຖະບານຢູ່ໃນເມືອງ ແລະເອົາໄຟຈູດລົດລາຕ່າງໆ ຄຸ້ມ Youhanabad ໃນເມືອງ Lahore ບ່ອນທີ່ການໂຈມຕີດັ່ງກ່າວ ເກີດຂຶ້ນ ແມ່ນເປັນບ່ອນຢູ່ອາໄສຂອງ ປະຊາຊົນເກືອບນຶ່ງລ້ານຄົນ ແລະເປັນເຂດນຶ່ງທີ່ພວກຊາວຄຣິສຕຽນຊົນກຸ່ມນ້ອຍອາໄສຢູ່ຫຼາຍທີ່ສຸດໃນປາກິສຖານ